मेट्रो स्टेशन पर शूटिंग करना नहीं था आसान; बारिश के लिए घंटों इंतजार होता था
8 AM Metro Actor Gulshan Devaiah Interview गुलशन देवैया अपनी फिल्म 8.AM मेट्रो’ को लेकर चर्चा में हैं। यह फिल्म 19 मई को सिनेमाघर में रिलीज हुई है। दैनिक
गुलशन देवैया अपनी फिल्म 8.AM मेट्रो’ को लेकर चर्चा में हैं। यह फिल्म 19 मई को सिनेमाघर में रिलीज हुई है। दैनिक भास्कर से खास बातचीत के दौरान गुलशन ने अपने को-स्टार सैयामी खेर के साथ काम करने से लेकर मेट्रो स्टेशन पर शूट करने की चुनौतियों के बारे में बताया।
मेट्रो स्टेशन पर शूटिंग करना चुनौती थी
गुलशन ने कहा, 'सबसे बड़ी चुनौती तो मेट्रो स्टेशन पर शूट करना हुआ। मेट्रो में शूटिंग के लिए परमिशन मिलना इतना आसान नहीं होता है, इसलिए जल्दी-जल्दी शूटिंग निपटाना पड़ता था। दूसरी चैलेंजिंग बात बारिश को लेकर थी।
कभी-कभी हमें बारिश के लिए घंटों तक इंतजार करना पड़ता था। बारिश करवाने के लिए टैंकर से पानी भी मंगाया गया था। लेकिन हमने जैसे-तैसे करके सारी चीजों को मैनेज कर लिया गया और अब यह फिल्म दर्शकों के सामने है।
सैयामी को सचिन तेंदुलकर के नाम पर चिढ़ाते हैं गुलशन
गुलशन ने कहा कि सैयामी उस वक्त बहुत चिढ़ती थीं, जब उनके सामने कोई सचिन तेंदुलकर की बात करता है। उन्होंने कहा, 'सैयामी क्रिकेट की बड़ी शौकीन हैं। सचिन तेंदुलकर की बहुत बड़ी फैन भी हैं। उनके हम सब भी फैन हैं, लेकिन सैयामी को चिढ़ाने में थोड़ा मजा आता था।
सचिन ने बांग्लादेश के खिलाफ मैच में 100वां शतक मारा था, पर ये मैच हम हार गए थे। मैं सैयामी से कहता था कि यह क्या बात हुई, 100 शतक तो मार गए, पर बांग्लादेश के खिलाफ तो हार गए, जबकि वो उतनी मजबूत टीम नहीं मानी जाती है।
सेट पर हम इसी तरह से मजाक-मस्ती करते थे। वह मुझे राहुल द्रविड़ बुलाती हैं और मैं उन्हें सचिन बुलाता हूं। शूटिंग के समय सैयामी इटली, डोसा खिलाने के लिए एक रेस्टोरेंट लेकर जाती थीं, क्योंकि वहां का इडली-डोसा उन्हें बहुत पसंद है। हालांकि मैं साउथ में पला-बड़ा हूं, पर इस रेस्टोरेंट के बारे में मुझे मालूम नहीं था। खाली समय में एक-दूसरे से बातें करते थे।'
सेट पर हंसी मजाक चलता रहता था
गुलशन ने कहा कि जब वे और सैयामी रोमांटिक सीन शूट कर रहे होते थे, और तभी डायरेक्टर कट बोलता है। इसके बाद दोनों का क्या रिएक्शन होता है। उन्होंने कहा, 'उसके बाद तो हम दोनों एक-दूसरे का चेहरा देखकर हंसते थे। कहते थे कि अरे! यह क्या किया तुमने, यह क्या बोल दिया। इस तरह थोड़ी बहुत एक-दूसरे की खिंचाई होती थी, क्योंकि हम दोनों के बीच एक अच्छी केमेस्ट्री हो गई थी। इस तरह सेट पर हंसी-मजाक चलता ही रहता था।'
राधिका आप्टे को सबसे टैलेंटेड एक्ट्रेस मानते हैं गुलशन
गुलशन ने अपने करियर में दीपिका पादुकोण, राधिका आप्टे, और कल्कि कोचलीन जैसी एक्ट्रेसेस के साथ काम किया है। गुलशन ने बताया कि इनमें से किसके साथ उनकी सबसे अच्छी दोस्ती है। गुलशन ने कहा, 'मेरा मानना है कि ये सभी बहुत अच्छी और अलग-अलग किस्म की एक्ट्रेस हैं। इन सबके साथ काम करने का अनुभव बहुत अच्छा रहा।
इनमें से कुछ मेरे दोस्त हैं। कल्कि और राधिका आप्टे के साथ अच्छी दोस्ती है। बतौर ऑडियंस अगर बात करूं, तब राधिका आप्टे को बहुत बेहतरीन एक्ट्रेस के रूप में पाता हूं। मैंने जितने भी लोगों के साथ काम किया है, उनमें से मेरी सबसे फेवरेट राधिका आप्टे हैं। वे बहुत ही बेहतरीन एक्ट्रेस हैं। ऐसा कोई रोल नहीं है, जो वे न कर पाए।
मैं यही उम्मीद करता हूं कि वे अपने आपको पुश करें और बेहतरीन परफॉर्मेंस दें। और अलग-अलग किस्म के रोल करके दिखाएं। उनमें यह हुनर है। शायद ऑप्चुर्निटी की जरूरत है, क्योंकि उनमें टैलेंट तो बहुत है। यह मेरी पर्सनल राय है।
ऑडियंस के साथ बैठकर देखी थी अपनी फिल्म हंटर
गुलशन ने कहा कि वे ऑडियंस के साथ भी बैठ कर फिल्म देख चुके हैं। उन्होंने कहा, 'पैसा देकर जो ऑडियंस सिनेमाघर में बैठकर फिल्म देखती है, उनके साथ एक ही बार फिल्म देखी है। उस फिल्म का नाम ‘हंटर’ थी और इसे गेटी गैलेक्सी, बांद्रा में जाकर देखा था। मुझे याद है, यह रात का शो था।
इस फिल्म की एक्ट्रेस राधिका आप्टे, मैं और डायरेक्टर फिल्म देखने गए थे। मैंने देखा कि ऑडियंस तालियां बजा रही है, वह बहुत एंजॉय कर रही है। हां, इस बार ‘8 ए.एम. मेट्रो’ फिल्म ऑडियंस के बीच में बैठकर देखना चाहेंगे, क्योंकि काफी समय से देखा नहीं है। डायरेक्टर और स्टार कास्ट के साथ देखने की कोशिश होगी, अगर यह सब नहीं जाएंगे तो अकेले में जाकर देखूंगा।
सोनाक्षी सिन्हा को भी नजदीक से जानने का मौका मिला
गुलशन हाल ही में OTT पर आई सीरीज दहाड़ में दिखे थे। उनसे पूछा गया कि सोनाक्षी और विजय वर्मा के साथ काम करना कैसा रहा। जवाब में उन्होंने कहा, 'सेट पर विजय वर्मा की खिंचाई करता था। सेट पर सोनाक्षी सिन्हा को जानने का काफी मौका मिला। हम दोनों साथ में बहुत गप्पे लड़ाते थे। वे सुबह जल्दी उठती हैं और स्पोर्ट्स खेलती हैं।
हम दोनों साथ में वॉलीबॉल और बैडमिंटन खेलते थे। मैं एक वक्त ही भोजन करता हूं। रात को होटल के बुफे में हम साथ में खाना खाते थे। इस दौरान उन्हें जानने का मौका मिला। उनसे फिल्मों पर काफी बातचीत होती थी। हम साथ में काफी गाने सुनते थे।'
क्या है 8.AM मेट्रो’ की कहानी?
गुलशन ने कहा, ' दो अनजान लोगों की मेट्रो में मुलाकात होती है। मेट्रो में एक घटना घटती है, जिससे दोनों एक-दूसरे के संपर्क में आ जाते हैं। वहां से उनकी दोस्ती बढ़ती है। दोनों किताबों, उपन्यास और कविताओं में बड़ी रुचि रखते हैं। दोनों के बीच एक किस्म का प्यार है, पर वह रोमांटिक किस्म का प्यार नहीं है। दोनों की मुलाकात ज्यादातर ट्रेन में होती है।
दोनों अपने-अपने काम के लिए आते-जाते हैं। काम पर आते-जाते समय दोनों सफर के दौरान एक-दूसरे से बातें करते हैं। यह फिल्म दोस्ती, रिलेशनशिप, डिप्रेशन, पोएट्री, समाज आदि के बारे में भी बात करती है। बहुत ही स्वीट-सी कहानी है। यह आम समाज की बात है। मैंने जब फिल्म की स्क्रिप्ट पढ़ी थी, तब मेरे आंखों में आंसू भर आए थे।